b'\n_START_ARTICLE_\nPedro Silva\n_START_SECTION_\nKarriere\n_START_PARAGRAPH_\nSilva deltok ved Paralympiske sommerleker 1996 i Atlanta, der han gikk videre fra gruppespillet med fire seier p\xc3\xa5 fem kamper, men ble sl\xc3\xa5tt ut i kvartfinalen av spanske Jesus Fraile. I lagkonkurransen i klassen BC1/2 fikk Portugal s\xc3\xb8lv, etter finaletap 1-12 for Spania. Silva spilte her p\xc3\xa5 lag med Antonio Marques, Fernando Ferreira og Jo\xc3\xa3o Alves. Ved de neste paralympiske sommerlekene, i Sydney, gikk han ogs\xc3\xa5 videre til sluttspillet, men ble denne gangen sl\xc3\xa5tt ut av Elizabeth Ann Ray fra USA i \xc3\xa5ttendedelsfinalen. I lagkonkurransen vant Portugal alle sine tre kamper i gruppespillet, og slo Norge i kvartfinalen, men tapte semifinalen 4-9 for Spania. I bronsefinalen m\xc3\xb8tte de New Zealand, og vant 9-2, dermed fikk de bronse. De andre p\xc3\xa5 Portugals BC1/2-lag denne gangen var Luis Belchior, Antonio Marques og Fernando Ferreira. _NEWLINE_Han deltok ved Verdenscupen i boccia 2003 i Christchurch p\xc3\xa5 New Zealand. Individuelt kom han p\xc3\xa5 2.-plass, etter finaletap mot sin landsmann Fernando Ferreira, og i lagkonkurransen fikk Portugall gull. \xc3\x85ret etter kom han p\xc3\xa5 2.-plass ved Paralympiske sommerleker 2004 i Athen, der Portugal igjen fikk gull i lagkonkurransen. Ved EM i boccia 2005 endte han p\xc3\xa5 10.-plass, men fikk igjen gull i lagkonkurransen. Han fikk s\xc3\xb8lv b\xc3\xa5de individuelt og i lagkonkurransen ved VM i boccia 2006; s\xc3\xb8rkoreanske Hoi Ying Kwok tok gullet individuelt, og New Zealand vant lagkonkurransen. Ved utgangen av 2006 var Silva dermed rangert som nummer 1 i verden i klassen BC1/2. _NEWLINE_Ved Verdenscupen i boccia 2007 i Vancouver i Canada kom han p\xc3\xa5 11.-plass i den individuelle konkurransen. I lagkonkurransen slo Portugal Norge 8-2 i bronsefinalen, og fikk bronse. Han deltok ikke ved Paralympiske sommerleker 2008, men deltok igjen ved EM i boccia 2009 i portugisiske P\xc3\xb3voa de Varzim. Individuelt kom han p\xc3\xa5 4.-plass, etter at han tapte bronsefinalen 3-7 for britiske Nigel Murray, og i lagkonkurransen fikk Portugal gull, etter at de slo Storbritannia p\xc3\xa5 tie-break etter 6-6 ved full tid i finalen. _NEWLINE_Silva deltok ogs\xc3\xa5 ved VM i boccia 2010 i Lisboa i Portugal. Her vant han alle tre kampene i gruppespillet, og gikk videre til sluttspillet. Imidlertid tapte han \xc3\xa5ttendedelsfinalen mot s\xc3\xb8rkoreanske So-Yeong Jeong, og endte p\xc3\xa5 11.-plass. Portugal kom p\xc3\xa5 9.-plass i lagkonkurransen, etter at de tapte \xc3\xa5ttendedelsfinalen 6-7 for Irland. Han deltok ikke ved Verdenscupen i boccia 2011 eller Europacupen i boccia 2011, og var ved utgangen av 2011 rangert som nummer 31 i verden i sin klasse.'